《端午忆去年从幸东苑锡宴》
明代·王直

千门晴日散祥烟，东苑宸游忆去年。
玉辇乍移双阙外，彩球低去百花前。
云开山色浮仙仗，风送莺声绕御筵。
今日独醒还北望，何时重咏《柏梁》篇。

作者简介：（1379—1462）明江西泰和人，字行俭，号抑庵。永乐二年进士。选入翰林，读中秘书，寻入内阁，除修撰。历仕仁、宣二朝，迁少詹事兼侍读学士。在翰林二十余年，稽古代言编纂记注之事多出其手，与王英齐名，时有西王东王之说。英宗时拜吏部尚书，谏北征，不从。土木之变后，劝郕王(景帝)即位。自以不如于谦，每事推下之。帝易太子时，署名有难色，强而后可，终以为憾事。夺门变后，乞休。有《抑庵集》。